Svanesjøen

Svanesjøen (russisk Лебединое Озеро) er en ballett med musikk av Pjotr Illitsj Tsjajkovskij. Svanesjøen ble uroppført den 4. mars 1877 i Moskva i Russland. 

Koreografien er endret flere ganger siden den gang. I moderne oppsetninger brukes oftest koreografien til Marius Pepita og Lev Ivanov, som første gang ble presentert den 15. januar 1895. Svanesjøen oppføres i enten fire akter og fire scener, eller tre akter og fire scener.

Libretto
Balletten er basert på en libretto av Vladimir Begitsjev og (muligens) Vasilij Geltser, basert på et tysk sagn om prinsessen Odette som forvandles til en svane av en ond trollmanns forbannelse. 

Odette må leve som svane på dagtid, men om natten blir hun menneske igjen. Dette skjer kveld etter kveld, og dansende i menneskeskikkelse blir hun sett av en prins, Siegfried, som forelsker seg i Odette og ber henne til slottsballet kvelden etter. Trollmannen von Rothbart finner ut dette, og tar med sin datter Odile til ballet. Odile ser ut akkurat som Odette, men kler seg i svart mens Odette kler seg i hvitt. Siegfried tror Odile er Odette, og sverger evig kjærlighet til henne for å bryte forbannelsen. Odette viser seg, og prinsen skjønner hvor feil han har tatt. 

Det finnes flere versjoner av slutten. I en versjon danset av Mariinskijballetten i 2006 (Sankt Petersburg i Russland), er det den ekte kjærligheten mellom Siegfried og Odette som vinner over von Rothbart. Denne omkommer da prinsen ødelegger den ene vingen hans. Odette blir menneske igjen, og paret lever lykkelig sammen i alle sine dager. Denne versjonen er ofte blitt brukt av russiske og kinesiske ballettkompanier. 

I versjonen fremført av American Ballet Theatre i 2006, får Siegfrieds løfte til Odile fatale konsekvenser, slik at Odette må forbli svane. I et desperat øyeblikk hvor hun forstår at hun har liten tid tilbake som menneske, begår hun selvmord ved å kaste seg i sjøen. Siegfried gjør det samme, og dette, gjort av kjærlighet, knuser trollmannens forbannelse, og i siste scene ses Odette og prinsen mens de stiger til himmels sammen. 

I en versjon danset av New York City Ballet i 2006 (med koreografi av Peter Martins etter Lev Ivanov, Marius Petipa og George Balanchine) er det prinsens løfte som binder Odette til å forbli svane i all evighet. Hun kalles vekk, og ved teppefall står Siegfried alene i sorg.

Tsjajkovskijs opprinnelige partitur
Partituret for Svanesjøen er skrevet for følgende besetning:

 strykere
 piccolofløyte
 to fløyter
 to oboer
 to klarinetter
 to fagotter
 fire franske horn
 to kornetter
 to trompeter
 tre tromboner
 en tuba
 et sett med pauker
 en triangel
 en tamburin
 kastanjetter
 en virveltromme
 cymbaler
 en basstromme
 en gong
 et klokkespill
 en harpe

Filmatiseringer
 1994: Svaneprinsessen (britisk-amerikansk animasjonsfilm der handlingen og noen karakterer er basert på handlingen i Svanesjøen). 
 2010: Black Swan (bygger på en oppsetning av Svanesjøen).

 Annet 
19. august 1991 spilte den sovjetiske statskanalen opptak av Svanesjøen som akkompagnement til kuppforsøket, det som ble innledningen til Sovjetunionens fall. The Times rapporterte at da diktatoren  Bashar al-Assad flyktet fra Syria i desember 2024, grep også den syriske statskanalen til musikk fra Svanesjøen.

 Referanser 

Kategori:Komposisjoner av Tsjajkovskij
Kategori:Balletter
Kategori:Uroppføringer av musikk i 1877